|  |
| --- |
| **ODLUKA**  **O JAVNOM PREVOZU PUTNIKA U GRADSKOM I PRIGRADSKOM SAOBRAĆAJU**  *("Sl. list grada Kragujevca", br. 18/2014 - prečišćen tekst, 38/2014 i 9/2017)* |

I OPŠTE ODREDBE

**Član 1**

Ovom Odlukom propisuju se uslovi i način organizovanja poslova u obavljanju komunalne delatnosti javnog prevoza putnika u gradskom i prigradskom saobraćaju, prava i obaveze preduzeća i drugog pravnog lica koje obavlja ovu delatnost (u daljem tekstu: prevoznik), prava i obaveze preduzeća i drugog pravnog lica koje obavlja komunalne poslove u okviru ove komunalne delatnosti (u daljem tekstu: Preduzeće), prava i obaveze korisnika prevoza (u daljem tekstu: putnik) i uslovi za kontinuirano obavljanje ove delatnosti.

**Član 2**

Javni prevoz putnika u gradskom i prigradskom saobraćaju (u daljem tekstu: javni prevoz putnika), u smislu ove odluke, je komunalna delatnost gradskog i prigradskog prevoza putnika koja obuhvata obavljanje javnog linijskog prevoza putnika autobusima na teritoriji naseljenog mesta Kragujevac, kao i prevoz između naseljenih mesta na teritoriji grada Kragujevca i obezbeđivanje prijema i otpreme putnika na stanicama i stajalištima kao saobraćajnim objektima koji se koriste u javnom linijskom prevozu putnika.

**Član 3**

Javni prevoz putnika u gradskom i prigradskom saobraćaju obavlja preduzeće ili drugo pravno lice kome Grad poveri obavljanje ove komunalne delatnosti, po postupku propisanom Zakonom i Odlukom Skupštine grada Kragujevca.

Grad može takođe, pod istim uslovima i po propisanom postupku poveriti obavljanje ove komunalne delatnosti i samo za jednu ili više utvrđenih linija gradskog i prigradskog saobraćaja i drugom prevozniku.

Komunalne poslove iz okvira komunalne delatnosti gradskog i prigradskog prevoza putnika i to: organizovanje jedinstvenog prevoza putnika i upravljanje integrisanim tarifnim sistemom i obezbeđivanje prijema i otpreme putnika na stanicama i stajalištima kao saobraćajnim objektima koji se koriste u javnom linijskom prevozu putnika, obavlja Gradska agencija za saobraćaj d.o.o. Kragujevac, koju je Grad osnovao za obavljanje ovih poslova (u daljem tekstu: Preduzeće).

**Član 4**

Prevoznik, kome se poveri obavljanje javnog prevoza putnika, mora da ispunjava uslove propisane zakonom i opšte uslove prevoza.

Prevoznik, pored obaveze iz stava 1. ovog člana, je dužan da svoj rad i poslovanje organizuje u skladu sa Zakonom o komunalnim delatnostima.

II ORGANIZACIJA PREVOZA

**Član 5**

Javni prevoz putnika obavlja se autobusima.

**Član 6**

Javni prevoz putnika obavlja se na stalnim linijama - svakodnevno tokom cele godine, sezonskim linijama - periodično (za učenike, studente i drugo) i vanrednim linijama - za vreme održavanja skupova, kulturnih, umetničkih, sportskih i drugih priredbi, ali ne duže od 5 dana.

**Član 7**

Gradsko veće određuje linije u javnom gradskom i prigradskom saobraćaju, zatim osnovne koridore javnog prevoza, zonski sistem i dinamički interval sleđenja vozila, na predlog Gradske uprave nadležne za poslove saobraćaja (u daljem tekstu: Gradska uprava), uz prethodno izvršenu analizu opravdanosti.

**Član 8**

Za određivanje trase linije prevozni put mora da ispunjava propisane uslove u pogledu širine saobraćajnih traka, nosivosti kolovozne konstrukcije i vrste kolovoznog zastora, minimalnih poluprečnika krivina, veličine nagiba, osvetljenosti u naseljenom mestu i drugo.

Linije u gradskom saobraćaju označavaju se brojem i nazivom prema nazivima krajnjih autobuskih stajališta, odnosno naseljenim mestima.

Linije u prigradskom saobraćaju označavaju se nazivom prema nazivima krajnjih autobuskih stajališta.

Linija ne može da se određuje na lokalitetima ili u zonama gde bi se kretanjem autobusa neposredno oštetile instalacije, putni objekti i ugrožavala bezbednost saobraćaja.

**Član 9**

Kod određivanja linija Gradska uprava po potrebi pribavlja mišljenje pravnog lica kome je povereno upravljanje ulicama i lokalnim putevima na teritoriji grada i organa nadležnog za bezbednost saobraćaja.

**Član 10**

Gradska uprava vodi registar linija i rešenjem određuje način vođenja registra linija.

U registar se unosi redni broj, naziv prevoznika, naziv linije, broj i naziv autobuskih stajališta i drugo.

**Član 11**

Skupština grada Kragujevca posebnom odlukom određuje autobuska stajališta u gradskom i prigradskom saobraćaju.

**Član 12**

Javni prevoz putnika obavlja se po registrovanom i overenom redu vožnje.

Red vožnje sadrži:

- naziv prevoznika,

- broj i naziv linije prema nazivima krajnjih stajališta,

- datum početka rada linije,

- dužinu i trasu linije,

- naziv i lokacije stajališta na liniji u oba smera, kao i njihova rastojanja,

- vreme rada linije, prvi i poslednji dnevni polazak na liniji za radni dan, subotu, nedelju i u dane praznika,

- broj polazaka u toku dana za radni dan, subotu, nedelju i u dane praznika i ukupan broj vozila koji opslužuje liniju,

- prosečan interval između polazaka autobusa na liniji za karakteristični period u toku dana za radni dan, subotu, nedelju i u dane praznika,

- period važenja reda vožnje.

**Član 13**

Prevoznik je dužan da, najkasnije 15 dana pre početka obavljanja prevoza putnika u gradskom i prigradskom saobraćaju, dostavi Gradskoj upravi red vožnje na registraciju i overu.

Uz zahtev za registraciju reda vožnje podnosi se:

- izvod iz registra o vršenju delatnosti javnog prevoza putnika,

- dokaz o ispunjenosti zakonom utvrđenih uslova.

**Član 14**

Gradska uprava vrši registraciju i overu reda vožnje.

U registar reda vožnje unosi se redni broj, naziv prevoznika, naziv i vrsta linije, broj polazaka na liniji, datum upisa reda vožnje u registar i rok važenja reda vožnje.

Overa reda vožnje vrši se stavljanjem štambilja koji sadrži: redni broj pod kojim je upisan u registar, datum overe i potpis ovlašćenog lica.

**Član 15**

Gradska uprava je dužna da red vožnje overi u roku od pet dana od dana podnošenja, ili da overu odbije.

Ako Gradska uprava odbije overu reda vožnje, dužna je da u roku navedenom u stavu 1. ovog člana, donese rešenje i obrazloži razloge odbijanja.

Protiv rešenja iz stava 2. ovog člana dopuštena je žalba Gradskom veću grada Kragujevca u roku od 15 dana od dana uručenja.

III PRAVA I OBAVEZE PREVOZNIKA I PREDUZEĆA

**Član 16**

Prevoznik je dužan da javni prevoz putnika obavlja prema utvrđenom, registrovanom i overenom redu vožnje i u skladu sa Ugovorom o obavljanju komunalne delatnosti javnog prevoza putnika u gradskom i prigradskom saobraćaju na teritoriji grada Kragujevca (u daljem tekstu: Ugovor o obavljanju prevoza).

O redu vožnje Preduzeće je dužno da obavesti korisnike usluga prevoza putem sredstava javnog informisanja ili na drugi odgovarajući način, najkasnije tri dana pre njegove primene.

**Član 17**

Prevoznik može iz opravdanih razloga na određenoj liniji, privremeno da obustavi prevoz ili da liniju skrati, produži ili delimično izmeni trasu, uz saglasnost Gradske uprave.

Pod opravdanim razlozima, u smislu stava 1. ovog člana, smatraju se elementarne nepogode (požar, poplava, snežni nanos, poledica i sl.), znatna oštećenja ulica, puteva i putnih objekata, isključenje autobusa zbog tehničke neispravnosti, čime je onemogućeno bezbedno odvijanje prevoza na liniji.

Prevoznik je dužan da o razlozima poremećaja prevoza na određenoj liniji, odmah obavesti Gradsku upravu, a najkasnije u roku od tri sata od momenta nastalih razloga.

Gradska uprava je dužna da odmah po prijemu obaveštenja iz stava 3. ovog člana da prevozniku saglasnost za izmenu linije dok traju opravdani razlozi.

**Član 18**

Prevoznik može da prestane sa obavljanjem prevoza na utvrđenoj liniji u slučajevima i pod uslovima propisanim zakonom i Ugovorom o obavljanju prevoza.

**Član 19**

Sredstva za obavljanje javnog prevoza putnika obezbeđuju se iz sledećih izvora:

- prihod iz integrisanog tarifnog sistema (od prodaje mesečnih markica i pojedinačnih karata u spoljnoj prodajnoj mreži),

- prihod od prodaje pojedinačnih karata u vozilima,

- subvencije i drugi prihodi iz budžeta grada Kragujevca i

- drugi izvori prihoda u skladu sa Zakonom.

Sredstva za obavljanje komunalnih poslova u okviru ove delatnosti, obezbeđuju se iz:

- dela sredstava za obavljanje javnog prevoza putnika,

- subvencija i drugih prihoda iz budžeta grada Kragujevca,

- naplate kazni za neizvršavanje obaveza prevoznika u skladu sa Ugovorom,

- naplate doplatne karte,

- prihoda od reklame na voznim ispravama i

- drugih izvora prihoda u skladu sa Zakonom.

**Član 19a**

Rešenjem Gradskog veća utvrđuju se cene usluga javnog prevoza putnika, kao i cena doplatne karte, a na predlog Preduzeća.

Prevoznik ima pravo na naknadu za obavljanje javnog prevoza putnika, na osnovu Metodologije obračuna prihoda prevoznika i obračuna izmene jediničnih cena, koju donosi Gradsko veće na osnovu predloga Preduzeća.

**Član 20**

Preduzeće je dužno da obavlja komunalne poslove organizovanja jedinstvenog prevoza putnika, upravljanja integrisanim tarifnim sistemom, koji obuhvataju objedinjenu naplatu prevoza putnika, štampanje, distribuciju i prodaju karata, dispečersku funkciju, postavljanje i održavanje stajališnih oznaka, nadstrešnica, klupa, korpi za otpatke i izvoda iz reda vožnje, kao i objekata za prodaju karata, informisanje putnika, kontrolu rada prevoznika, kontrolu voznih isprava u vozilu, naplatu doplatne karte i sl.

Poslove iz stava 1. ovog člana, Preduzeće je dužno da obavlja u skladu sa Godišnjim programom, koji donosi Skupština društva uz saglasnost osnivača.

**Član 21**

Prevoznik je dužan da obezbedi jednoobrazan izgled autobusa u pogledu boje karoserije.

Na autobusu prevoznika, pored obaveza propisanih zakonom, mora biti istaknut broj i naziv linije na prednjoj i bočnoj strani autobusa, na svim spoljnim stranama autobusa obavezno se ističe garažni broj, a u autobusu se ističe overen red vožnje, putni nalog i cenovnik usluga.

Na autobusu se mogu ispisivati i lepiti reklamno-propagandne poruke, samo na bočnim stranama karoserije.

U unutrašnjem delu autobusa nije dozvoljeno ispisivanje grafita i postavljanje reklamno-propagandnih poruka.

IV PRAVA I OBAVEZE PUTNIKA

**Član 22**

Putnik za vreme vožnje mora da ima voznu kartu ili ispravu na osnovu koje ima pravo na prevoz, koju na zahtev ovlašćenog lica Preduzeća mora pokazati radi kontrole.

Putnik koji se u autobusu zatekne bez vozne karte, odnosno isprave na osnovu koje ima pravo na prevoz, dužan je da ovlašćenom licu Preduzeća pokaže ličnu kartu ili drugu ličnu ispravu o identifikaciji, i da plati voznu i doplatnu kartu.

Ako putnik koji se zatekne bez vozne karte ne plati voznu i doplatnu kartu, a potpiše zapisnik - izjavu, može voznu i doplatu kartu da plati u roku od osam dana, na blagajni ili na račun Preduzeća.

**Član 23**

Ovlašćeno lice može privremeno ili trajno da oduzme pretplatnu voznu kartu ako je putnik bespravno koristi.

Pretplatna vozna karta će se vratiti putniku ako odmah ili u roku od osam dana plati voznu i doplatnu kartu.

**Član 24**

Preduzeće, na osnovu rešenja iz člana 19a stav 1. Odluke, utvrđuje način naplate doplatne karte.

**Član 25**

U slučaju prekida vožnje zbog tehničke neispravnosti autobusa, putnici mogu sa istom voznom kartom nastaviti vožnju drugim autobusom na istoj liniji.

Ukoliko u poslednjoj vožnji dođe do kvara autobusa, prevoznik je dužan da obezbedi drugi autobus kojim će putnici sa istom voznom kartom nastaviti vožnju.

**Član 26**

Stvari nađene u autobusu i na autobuskom stajalištu, predaju se voznom osoblju.

Za nađene stvari, vozno osoblje će nalazaču izdati potvrdu u kojoj će naznačiti broj linije, broj autobusa, vreme nalaženja i kratak opis nađene stvari.

Ukoliko se vlasnik nađene stvari ne pronađe za vreme vožnje, vozno osoblje će stvari i kopiju potvrde predati odgovarajućoj službi prevoznika odmah po završetku rada.

Prevoznik je dužan da nađene stvari u roku od pet dana preda nadležnom organu koji se stara o čuvanju nađenih stvari.

**Član 27**

Zabranjeno je:

1. ulaziti u autobus u napitom stanju,

2. uvoditi u autobus životinje,

3. unošenje u autobus oružja, osim licima koja su posebnim propisima ovlašćena za nošenje oružja,

4. unositi u autobus stvari koje mogu povrediti, oštetiti, uprljati ili uznemiriti putnike ili štetiti autobusu,

5. unositi u autobus zapaljive i eksplozivne, odnosno opasne materije,

6. uznemiravati putnike pevanjem, sviranjem, vikom, nepristojnim izrazima i drugim sličnim postupcima,

7. ometati osoblje u autobusu u vršenju poslova,

8. pušiti u autobusu,

9. bacati otpatke u autobusu.

Vozno osoblje je dužno da opomene putnika koji postupi protivno odredbama stava 1. ovog člana.

Putnik koji i pored opomene vrši zabranjenu radnju iz stava 1. ovog člana, udaljiće se iz autobusa.

Vozno osoblje se može obratiti za pomoć policajcu radi utvrđivanja identiteta i udaljavanja iz autobusa lica koje postupi protivno odredbama stava 1. ovog člana.

V POSEBNE ODREDBE

**Član 28**

Ugovorom o poveravanju ove komunalne delatnosti, koji se zaključuje sa prevoznikom, preciziraće se bliži uslovi za obavljanje ove delatnosti i prava i obaveze prevoznika i grada, u skladu sa zakonom i ovom Odlukom.

**Član 29**

Radi obezbeđivanja kontinuiteta u obavljanju prevoza putnika u gradskom i prigradskom saobraćaju, u slučaju poremećaja ili prekida u pružanju komunalne usluge usled više sile ili drugih razloga koji se nisu mogli predvideti, odnosno sprečiti, prevoznik kome je povereno obavljanje ove komunalne delatnosti dužan je da bez odlaganja preduzme mere na otklanjanju uzroka poremećaja ili prekida u skladu sa zakonom.

Ako prevoznik ne obezbedi kontinuitet u pružanju komunalne usluge i pored preduzetih mera duže od tri dana, Gradsko veće može obavljanje prevoza poveriti drugom prevozniku.

U slučaju štrajka, prevoznik je dužan da obezbedi minimum procesa rada, u skladu sa zakonom i Odlukom Skupštine grada Kragujevca.

Ako prevoznik ne obezbedi ni minimum procesa rada, ili štrajk traje duže od tri dana, Gradsko veće može obavljanje prevoza poveriti drugom prevozniku.

Prevoznik je dužan da prilikom najavljivanja štrajka, pored odluke o stupanju u štrajk i izjave o načinu obezbeđivanja minimuma procesa rada, dostavi i red vožnje za vreme trajanja štrajka.

Na red vožnje iz stava 3. ovog člana saglasnost daje Gradsko veće.

Obaveze prevoznika iz stavova od 1.-5. primenjuju se i na Preduzeće.

VI NADZOR

**Član 30**

Nadzor nad primenom ove odluke vrši Gradska uprava nadležna za poslove saobraćaja.

**Član 31**

Poslove inspekcijskog nadzora vrši Gradska uprava nadležna za inspekcijske poslove preko inspektora za saobraćaj i puteve.

Komunalno-policijske poslove, kojima se obezbeđuje izvršavanje odredaba ove Odluke, obavlja komunalna policija u skladu sa Zakonom o komunalnoj policiji i Odlukom o saradnji komunalne policije i inspekcijskih službi grada Kragujevca.

**Član 31a**

Licu koje prekrši odredbe ove Odluke, inspektor za saobraćaj i puteve u pisanoj formi izdaje prekršajni nalog u skladu sa odredbama o dostavljanju iz zakona koji uređuje opšti upravni postupak.

Prekršajni nalog se sastoji od originala i dve kopije. Original se uručuje licu protiv koga se izdaje prekršajni nalog, a kopije zadržava Gradska uprava nadležna za inspekcijske poslove.

Prekršajni nalog se uručuje prisutnom licu za koga se smatra da je učinilo prekršaj u momentu otkrivanja prekršaja.

Lice protiv koga je izdat prekršajni nalog svojim potpisom na odgovarajućem mestu u nalogu potvrđuje njegov prijem.

Ako je lice za koga se smatra da je učinilo prekršaj odsutno i kada okolnosti otkrivanja ili priroda prekršaja to zahtevaju, dostavljanje prekršajnog naloga će se izvršiti putem pošte ili dostavne službe, u skladu sa odredbama o dostavljanju iz zakona koji uređuje opšti upravni postupak.

Ako prisutno lice protiv koga se izdaje prekršajni nalog odbije da primi nalog, inspektor za saobraćaj i puteve će ga upozoriti na posledice odbijanja prijema, uneti u prekršajni nalog zabelešku o odbijanju prijema, dan i čas kada je prijem odbijen čime se smatra da je prekršajni nalog uručen.

Lice protiv koga je izdat prekršajni nalog prihvata odgovornost za prekršaj plaćanjem polovine izrečene kazne u roku od osam dana od dana prijema prekršajnog naloga, čime se oslobađa plaćanja druge polovine izrečene kazne.

Ako lice protiv koga je izdat prekršajni nalog u roku od osam dana od dana prijema prekršajnog naloga ne plati izrečenu kaznu, ili ne podnese zahtev za sudsko odlučivanje o izdatom prekršajnom nalogu, smatraće se da je prihvatilo odgovornost propuštanjem, a prekršajni nalog će postati konačan i izvršan.

Prekršajni nalog sa konstatacijom konačnosti i zabeleškom da novčana kazna nije plaćena, inspektor za saobraćaj i puteve dostavlja nadležnom prekršajnom sudu, radi sprovođenja izvršenja u skladu sa zakonom.

Lice protiv koga je izdat prekršajni nalog može prihvatiti odgovornost za prekršaj i nakon isteka roka od osam dana od prijema prekršajnog naloga, ako pre postupka izvršenja dobrovoljno plati celokupan iznos izrečene novčane kazne.

VII KAZNENE ODREDBE

**Član 32**

Novčanom kaznom u fiksnom iznosu od 150.000 dinara kazniće se za prekršaj preduzeće, odnosno prevoznik koje obavlja ovu komunalnu delatnost ako:

1. ne obavlja prevoz u gradskom i prigradskom saobraćaju po utvrđenom, registrovanom i overenom redu vožnje i ne pridržava se istog (član 16. st. 1),

2. ne obavesti korisnike prevoza pre primene reda vožnje (član 16. st. 2),

3. obustavi prevoz bez saglasnosti Gradske uprave nadležne za poslove saobraćaja (čl. 17. st. 1),

4. prestane da obavlja prevoz na utvrđenoj liniji suprotno uslovima iz zakona i Ugovora o obavljanju prevoza (član 18),

5. utvrdi i primenjuje cene prevoza bez saglasnosti izvršnog organa grada Kragujevca (član 19a),

6. ne ispuni obaveze i ne postavi i ne održava stajališne oznake, informacione panoe i objekte za prodaju karata (član 20),

7. ne obezbedi izgled autobusa u skladu sa članom 21.

Za prekršaj iz stava 1. ovog člana kazniće se odgovorno lice u preduzeću, odnosno drugom pravnom licu novčanom kaznom u fiksnom iznosu od 25.000 dinara.

VIII PRELAZNE I ZAVRŠNE ODREDBE

**Član 33**

Izvršni odbor će u roku od 30 dana od stupanja na snagu ove Odluke da donese rešenje o određivanju stalnih linija u javnom prevozu putnika u gradskom i prigradskom saobraćaju na teritoriji grada Kragujevca.

**Član 34**

Izvršni odbor grada Kragujevca će u roku od 60 dana od dana stupanja na snagu ove Odluke raspisati konkurs o poveravanju obavljanja ove komunalne delatnosti po postupku propisanom odlukom Skupštine grada.

**Član 35**

Do organizovanja prevoza u skladu sa odredbama ove Odluke, prevoznik koji obavlja ovu delatnost je dužan da nastavi sa obavljanjem delatnosti u skladu sa propisima koji su važili do donošenja ove Odluke.

**Član 36**

Sekretarijat je dužan da odredi način vođenja registra linija i autobuskih stajališta, u roku od 30 dana od dana stupanja na snagu ove Odluke.

**Član 37**

Stupanjem na snagu ove Odluke prestaju da važe odredbe Odluke o lokalnom linijskom i slobodnom vanlinijskom prevozu putnika, autobuskim stanicama i stajalištima na teritoriji opštine Kragujevac ("Sl. list opštine Kragujevac", br. 14/92), i to: člana 2. stav 1. i od člana 3. do člana 20.

**Član 38**

Ova Odluka stupa na snagu osmog dana od dana objavljivanja u Službenom listu grada Kragujevca.

***Samostalni članovi Odluke o dopunama  
Odluke o javnom prevozu putnika u gradskom i prigradskom saobraćaju***

*("Sl. list grada Kragujevca", br. 38/2014)*

**Član 2**

Ovlašćuje se Odbor za normativna akta da izvrši pravno tehničku redakciju, utvrdi i objavi prečišćen tekst Odluke o javnom prevozu putnika u gradskom i prigradskom saobraćaju.

**Član 3**

Ova odluka stupa na snagu osmog dana od dana objavljivanja u "Službenom listu grada Kragujevca".

***Samostalni članovi Odluke o izmenama i dopuni   
Odluke o javnom prevozu putnika u gradskom i prigradskom saobraćaju***

*("Sl. list grada Kragujevca", br. 9/2017)*

**Član 4**

Ovlašćuje se Odbor za normativna akta da izvrši pravno tehničku redakciju, utvrdi i objavi prečišćeni tekst Odluke o javnom prevozu putnika u gradskom i prigradskom saobraćaju.

**Član 5**

Ova odluka stupa na snagu osmog dana od dana objavljivanja u "Službenom listu grada Kragujevca".